# śrī-kṛṣṇa-karṇāmṛtam

tṛtīya-śatakam

asti svasty-ayanaṁ samasta-jagatām abhyasta-lakṣmī-stanaṁ

vastu dhvasta-rajas-tamobhir aniśaṁ nyastaṁ purastād iva |

hastodasta-girīndra-mastaka-taru-prastāra-vistārita

srasta-svas-taru-sūna-saṁstara-lasat-prastāri-rādhā-stutam ||1||

rādhārādhita-vibhramādbhuta-rasaṁ lāvaṇya-ratnākaraṁ

sādhāraṇya-padavy-atīta-sahaja-smerānanāmbhoruham |

ālambe hari-nīla-garva-gurutā-sarvasva-nirvāpaṇaṁ

bālaṁ vaiṇavikaṁ vimugdham adhuraṁ mūrdhābhiṣiktaṁ mahaḥ ||2||

kariṇām alaṅghya-gati-vaibhavaṁ bhaje

karuṇāvalambita-kiśora-vigraham |

yaminām anārata-vihāya mānase

yamuna-vanānta-rasikaṁ paraṁ mahaḥ ||3||

atas trita-tri-jagad api vrajāṅganā

niyantritaṁ vipula-vilocanājñayā |

nirantaraṁ mama hṛdaye vijṛmbhatāṁ

samantataḥ sarasataraṁ paraṁ mahaḥ ||4||

kandarpa-pratimalla-kānti-vibhavaṁ kādambinī-bāndhavaṁ

vṛndāraṇya-vilāsinī-vyasaninaṁ veṣeṇa bhūṣā-mayam |

manda-smera-mukhāmbujaṁ madhurma-vyāmṛṣṭa-bimbādharaṁ

vande kandalitārdra-yauvana-vanaṁ kaiśorakaṁ śārṅgiṇaḥ ||5||

āyukta-mānuṣam ayukta-nijānubhāva\*

marūḍha-yauvanam agūḍha-vidagdha-līlam |

āmṛṣṭa-yauvanam anaṣṭa-kiśora-bhāva\*

mādyaṁ mahaḥ kim api mādyati mānase me ||6||

te te bhāvāḥ sakala-jagatī-lobhanīya-prabhāvāḥ

nānā-tṛṣṇā-suhṛdi hṛdi me kāmam āvirbhavantu |

vīṇā-veṇu-kvaṇita-lasita-smera-vaktrāravindā\*

nnāhaṁ jāne madhuram aparaṁ nanda-puṇyāmbu-rāśeḥ ||7||

sukṛtibhir ādṛte sarasa-veṇu-nināda-sudhā\*

rasa-laharī-vihāra-niravagraha-karṇa-puṭe |

vraja-vara-sundarī-mukha-saroruhasya rasike

mahasi kadā nu majjati madīyam idaṁ hṛdayam ||8||

tṛṣṇāture cetasi jṛmbhamānaṁ

muṣṇan muhur mohāndhakāram |

puṣṇātu naḥ puṇyadayaika-sindhoḥ

kṛṣṇasya kāruṇya-kaṭākṣa-keliḥ ||9||

nikhila-nigama-mauli-lālitaṁ  
pada-kamalaṁ paramasya tejasaḥ  
vraja-bhuvi bahu-man-mahetarāṁ  
sa-rasa-karīṣa-viśeṣa-bhūṣaṇam ||10||

udāra-mṛdula-smita-vyatikarābhirāmānanaṁ

mudā muhur udīrṇayā munimano’mbujāmreḍitam |

madālasa-vilocana-vraja-vadhū-mukhāsvāditaṁ

kadā nu kamalekṣaṇaṁ kam api bālakam ālokaye ||11||

vraja-jana-mada-yoṣil-locanocchiṣṭa-śeṣī\*

kṛtam aticapalābhyāṁ locanābhyām ubhābhyām |

sakṛd api paripātuṁ te vayaṁ pārayāmaḥ

kuvalaya-dala-nīlaṁ kānti-puraṁ kadā nu ||12||

ghoṣa-yoṣid-anugīta-yauvanaṁ

komala-stanita-veṇu-nisvanam |

sāra-bhūtam abhirāma-sampadāṁ

dhāma-tāmarasa-locanaṁ bhaje ||13||

līlayā lalitayāvalambitaṁ

mūla-geham iva mūrti-sampadām |

nīla-nīrada-vikāśa-vibhramaṁ

bālam eva vayam ādriyāmahe ||14||

vande murāreś caraṇāravinda\*

dvandvaṁ dayā-darśita-śaiśavasya |

vandāru-vṛndāraka-vṛnda-mauli\*

mandāra-mālā-vinimarda-bhīru ||15||

yasmin nṛtyati yasya śekhara-bharaiḥ krauñca-dviṣaś candrakī

yasmin dṛpyati yasya ghoṣa-surabhiṁ jighran vṛṣor dhūrjaṭaiḥ |

yasmin sajjati yasya vibhrama-gatiṁ vāñchan hareḥ sindhura\*

stad vṛndāvana-kalpaka-druma-vanaṁ taṁ vā kiśoraṁ bhaje ||16||

aruṇādharāmṛta-viśeṣita-smitaṁ

varuṇālayānugata-varṇa-vaibhavam |

taruṇāravinda-dala-dīrgha-locanaṁ

karuṇālayaṁ kam api bālam āśraye ||17||

lāvaṇya-vīcī-racitāṅga-bhūṣāṁ

bhūṣā-padāropita-puṇya-barhām |

kāruṇya-dhārāla-kaṭākṣa-mālāṁ

bālāṁ bhaje vallava-vaṁśa-lakṣmīm ||18||

madhuraika-rasaṁ vapur vibho\*

rmathurā-vīthi-caraṁ bhajāmahe |

nagarī-bala-śāva-locanā

nayanendīvara-varṣa-varṣitam ||19||

paryākulena nayanānta-vijṛmbhitena

vakreṇa komala-dara-smita-vibhrameṇa |

mandreṇa mañjulatareṇa ca jalpitena

nandasya hanta tanaye hṛdayaṁ dunoti ||20||

kandarpa-kaṇḍūla-kaṭākṣa-vandī\*

rindīvarākṣīr abhilāṣamāṇān |

manda-smitādhāra-mukhāravindān

vandāmahe vallava-dhūrta-pādān ||21||

līlāṭopa-kaṭākṣa-nirbhara-pariṣvaṅga-prasaṅgādhika-

prīter gīti-vibhaṅga-saṅgara-lasad-veṇu-praṇādāmṛte |

rādhālocana-lālitasya lalita-smere murārer mudā

mādhuryaika-rase mukhendu-kamale magnaṁ madīyaṁ manaḥ ||22||

śaraṇāgata-vajra-pañjare śaraṇe śārṅgadharasya vaibhave |

kṛpayā dhṛta-gopa-vigrahe kiyad anyan mṛgayāmahe vayam ||23||

jagat-trayaikānta-manojña-bhūmi\*

cetasy ajasraṁ mama sannidhattām |

ramā-samāsvādita-saukumāryaṁ

rādhā-stanābhoga-rasajñam ojaḥ ||24||

vayam ete viśvasimaḥ

karuṇākara-mūrti-kiṁvadanty aṅge |

api ca vibho tava lalite

capalatarā matir iyaṁ bālye ||25||

vatsa-pāla-caraḥ ko’pi

vatsaḥ śrīvatsa-lāñchanaḥ |

utsavāya kadā bhāvī\*

tyutsuke mama locane ||26||

madhurima-bharite mano’bhirāme

mṛdulatara-smita-mudritānanendau |

tribhuvana-nayanaika-lobhanīye

mahasi vayaṁ vraja-bhāji lālasāḥ smaḥ ||27||

mukhāravinde makaranda-bindu-

niṣyanda-līlā-muralī-nināde |

vrajāṅganāpāṅga-taraṅga-bhṛṅga-

saṅgrāma-bhūmau tava lālasāḥ smaḥ ||28||

ātmārāyata-locanāṁśu-laharī-līlā-sudhāpyāyitai\*

rgītāmreḍita-divya-keli-bharitaiḥ sphītaṁ vajra-strī-janaiḥ |

svedāmbhaḥ-kaṇa-bhūṣitena kim api smereṇa vaktrendunā

pādāmbhoja-mṛdu-pracāra-subhagaṁ paśyāmi dṛśyaṁ mahaḥ ||29||

pāṇau veṇuḥ prakṛti-sukumārākṛtau bālya-lakṣmīḥ

pārśve bālāḥ praṇaya-sarasālokitāpāṅga-līlāḥ |

maulau barhaṁ madhura-vadanāmbhoruhe maugdhya-mudre\*

tyārdrākāraṁ kim api kitavaṁ jyotir anveṣayāmaḥ ||30||

ārūḍha-veṇu-taruṇādhara-vibhrameṇa

mādhurya-śāli-vadanāmbujam udvahantī |

ālokyatāṁ kim anayā vana-devatā vaḥ

kaiśorake vayasi kāpi ca kānti-yaṣṭiḥ ||31||

ananya-sādhāraṇa-kānti-kānta-

mākrānta-gopī-nayanāravindam |

puṁsaḥ purāṇasya navaṁ vilāsaṁ

puṇyena pūrṇena vilokayiṣye ||32||

sāṣṭāṅga-pātam abhinandya samasta-bhāvaiḥ

sarvān surendra-nikarān idam eva yāce |

manda-smitārdra-madhurānana-candra-bimbe

nandasya puṇya-nicaye mama bhaktir astu ||33||

eṣu pravāheṣu sa eva manye

kṣaṇo’pi gaṇyaḥ puruṣāyuṣeṣu |

āsvādyate yatra kayāpi bhaktyā

nīlasya bālasya nijaṁ caritram ||34||

nisarga-sarasādharaṁ nija-dayārdra-divyekṣaṇaṁ

manojña-mukha-paṅkajaṁ madhura-sārdra-manda-smitam |

rasajña-hṛdayāspadaṁ ramita-vallavī-locanaṁ

punaḥ punar upāsmahe bhuvana-lobhanīyaṁ mahaḥ ||35||

sa ko’pi bālaḥ sarasīruhākṣaḥ

sā ca vraja-strī-jana-pāda-dhūliḥ |

muhus tad etad yugalaṁ madīye

momuhyamāne’pi manasy udetu ||36||

mayi prayāṇābhimukhe ca vallavī-

stana-dvayī durlalitaḥ sa bālakaḥ |

śanaiḥ śanaiḥ śrāvita-veṇu-nisvano

vilāsa-veṣeṇa puraḥ pratīyatām ||37||

atibhūmim abhūmim eva vā

vacasāṁ vāsita-vallavī-stanam |

manasām aparaṁ rasāyanaṁ

madhurādvaitam upāsmahe mahaḥ ||38||

jananāntare’pi jagad eka-maṇḍale

kamanīya-dhāmni kamalāyatekṣaṇe |

vraja-sundarī-jana-vilocanāmṛte

capalāni santu sakalendriyāṇi me ||39||

muni-śreṇī-vandyaṁ mada-bhara-lasad-vallava-vadhū-

stana-śreṇī-bimba-stimita-nayanāmbhoja-subhagam |

punaḥ ślāghā-bhūmiṁ pulakita-girāṁ naigama-girāṁ

ghana-śyāmaṁ vande kim api kamanīyākṛti-mahaḥ ||40||

anucumbatām avicalena cetasā

manujākṛter madhurima-śriyaṁ vibhoḥ |

ayi deva kṛṣṇa dayiteti jalpatāṁ

api no bhaveyur api nāma tādṛśāḥ ||41||

kiśora-veṣeṇa kṛśodarī-dṛśāṁ

viśeṣa-dṛśyena viśāla-locanam |

yaśodayā labdha-yaśo navāmbudhe-

rniśāmaye nīla-niśākaraṁ kadā ||42||

prakṛtir avatu no vilāsa-lakṣmyāḥ

prakṛti-jaḍaṁ praṇatāparādha-vīthyām |

sukṛti-kṛta-padaṁ kiśora-bhāve

sukṛti-manaḥ praṇidhāna-pātram ojaḥ ||43||

apahasita-sudhā-madāvalepai\*

ratisumanoharam ārdra-manda-hāsaiḥ |

vraja-yuvati-vilocanāvalehyaṁ

ramayatu dhāma ramāvarodhanaṁ naḥ ||44||

aṅkurita-smera-daśā-viśeṣai\*

raśrānta-harṣāmṛta-varṣam akṣṇām |

saṁkrīḍatāṁ cetasi gopa-kanyā\*

ghana-stana-svastyayanaṁ maho naḥ ||45||

mṛga-mada-paṅka-saṁkara-viśeṣita-vanya-mahā\*

giri-taṭa-gaṇḍa-gairika-ghana-drava-vidrumitam |

ajita-bhujāntaraṁ bhajata he bata gopa-vadhū\*

stana-kalaśa-sthalī-ghusṛṇa-mardana-kardamitam ||46||

āmūla-pallavita-līnam apāṅga-jālai\*

rāsiñcatī-bhuvanam ādṛta-gopa-veṣā |

bālākṛtir mṛdula-mugdha-mukhendu-bimbā

mādhurya-siddhir avatān madhu-vidviṣo naḥ ||47||

viraṇan-maṇi-nūpuraṁ vraje

caraṇāmbhojam upāsva-śārṅginaḥ |

sarase sarasi śriyānvitaṁ

kamalaṁ vā kalahaṁsa-nāditam ||48||

śaraṇam aśaraṇānāṁ śāradāmbhoja-netraṁ

niravadhi-madhurimnā nīla-veṣeṇa ramyam |

smara-śara-paratantra-smera-netrāmbujābhi\*

rvraja-yuvatibhir avyād brahma-saṁveṣṭitaṁ naḥ ||49||

suvyakta-kānti-bhara-saurabha-divya-gātra\*

mavyakta-yauvana-parīta-kiśora-bhāram |

gavyānupālana-vidhau anuśiṣṭam avyā\*

davyāja-ramyam akhileśvara-vaibhavaṁ naḥ ||50||

anugatam amarīṇām ambarālāmbinīnāṁ

nayana-madhurima-śrī-narma-nirmāṇa-sīmnām |

vraja-yuvati-vilāsa-vyāpṛtāpāṅgam avyāt

tribhuvana-sukumāraṁ deva-kaiśorakaṁ naḥ ||51||

āpādam ācūḍam atiprasaktai\*

rāpīyamānā yamināṁ manobhiḥ |

gopāṅganā-jñāta-rasāvatān no

gopāla-bhūpāla-kumāra-mūrtiḥ ||52||

diṣṭyā vṛndāvana-mṛga-dṛśāṁ viprayogākulānāṁ

pratyāsannaṁ praṇaya-capalāpāṅga-vīcī-taraṅgaiḥ |

lakṣmī-līlā-kuvalaya-dala-śyāmalaṁ dhāma kāmān

puṣṇīyān naḥ pulaka-mukulābhoga-bhūṣā-viśeṣam ||53||

jayati guha-śikhīndra-piñcha-mauliḥ

sura-giri-gairika-kalpitāṅga-rāgaḥ |

sura-yuvati-vikīrṇa-suna-varṣa\*

snapita-vibhūṣita-kuntalaḥ kumāraḥ ||54||

madhura-manda-śuci-smita-mañjulaṁ

vadana-paṅkajam aṅgaja-vellitam |

vijayatāṁ vraja-bāla-vadhū-jana\*

stana-taṭī-viluṭhan-nayanaṁ vibhoḥ ||55||

alasa-vilasa-mugdha-snigdha-smitaṁ vraja-sundarī\*

madana-kadana-khinnaṁ dhanyaṁ mahad vadanāmbujam |

taruṇam aruṇa-jyotsnākārtsnya-smita-snapita-snapitādharaṁ

jayati vijaya-śreṇīm eṇīdṛśāṁ madayan mahaḥ ||56|| (hariṇī)

rādhā-keli-kaṭākṣa-vīkṣita-mahā-vakṣaḥ-sthalī-maṇḍanā

jīyāsuḥ pulakāṅkurās tribhuvana-svādīyasas tejasaḥ |

krīḍānta-pratisupta-dugdha-tanayā-mugdhāvabodha-kṣaṇa\*

trāsārūḍhopagūhana-mahā-sāmrājya-sāndra-śriyaḥ ||57||

smita-snuta-sudhādharā mada-śikhaṇḍi-barhāṅkitā

viśāla-nayanāmbujā vraja-vilāsinī-vāsitāḥ |

manojña-mukha-paṅkajā madhura-veṇu-nāda-dravā

jayati mama cetasaś ciram upāsitā vāsanāḥ ||58||

jīyād asau śikhi-śikhaṇḍa-kṛtāvataṁsā

sāṁsiddhikī sarasa-kānti-sudhā-samṛddhiḥ |

yad bindu-leśa-kaṇikā-parimāṇa-bhāgyaḥ

saubhāgya-sīma-padam añcati pañca-bāṇaḥ ||59||

āyāsena dṛśor viśālatarayor akṣayyam ārdra-smita-

cchāyā-dharṣita-śāradendu-lalitaṁ cāpalya-mātraṁ śiśoḥ |

āyāsān aparān vidhūya rasikair āsvādyamānaṁ muhu-

rjīyād unmada-vallavī-kuca-bharādhāraṁ kiśoraṁ mahaḥ ||60||

skandhāvārasado vrajaḥ katipaye gopāḥ sahāyādayaḥ

skandhālambini vatsya-dāmni dhanadā gopāṅganāḥ svāṅganāḥ |

śṛṅgārāgiri-gairikaṁ śiva śiva śrīmanti barhāṇi ca

śṛṅga-grāhikayā tathāpi tadimaṁ prāhas trilokeśvaram ||61||

śrīmad-barhi-śikhaṇḍa-maṇḍana-juṣe śyāmābhirāma-tviṣe

lāvaṇyaika-rasāvasikta-vapuṣe lakṣmī-saraḥ prāvṛṣe |

līlākṛṣṭa-rasajña-dharma-manase līlāmṛta-srotase

ke vā na spṛhayanti hanta mahase gopījana-preyase ||62||

apāṭalādharam adhīra-vilola-netra\*

māmoda-nirbharitam adbhuta-kānti-puram |

āvismitāmṛtam anusmṛti-lobhanīya\*

māmudritānanam aho madhuraṁ murāreḥ ||63||

jāgṛhi jāgṛhi cetaḥ

cirāya caritārthatā bhavataḥ |

anubhūyatām idam idaṁ

puraḥsthitaṁ pūrṇa-nirvāṇam ||64||

caraṇayor aruṇaṁ karuṇārdrayoḥ

kaca-bhare bahulaṁ vipulaṁ dṛśoḥ |

vapuṣi mañjulam añjana-mecake

vayasi bālam aho madhuraṁ mahaḥ ||65||

mālā-barha-manojña-kuntala-bharāṁ vanya-prasūnokṣitāṁ

śaileyadrava-kḷpta-citra-tilakāṁ lāvaṇya-lakṣmīmayīm |

līlā-veṇu-ravāmṛtaika-rasikāṁ lāvaṇya-lakṣmī-mayīṁ

bālāṁ bāla-tamāla-nīla-vapuṣaṁ vande parāṁ devatām ||66||

guru-mṛdu-pade gūḍhaṁ gumphe ghanaṁ jaghana-sthale

nalinam udare dīrghaṁ bāhvor viśālam uraḥ-sthale |

madhuram adhare mugdha-vaktre vilāsi-vilocane

bahu-kaca-bhare vanyaṁ veṣe manojñam aho mahaḥ ||67||

jihānaṁ jihānaṁ sujālena maugdhyaṁ

duhānaṁ duhānaṁ sudhāṁ veṇu-nādaiḥ |

lihānaṁ lihānaṁ sudīrghair apāṅgai\*

rmahānanda-sarvasvam etan namastāt ||68||

lasad-barhāpīḍaṁ lalita-lalita-smera-vadanaṁ

bhramat-krīḍāpāṅgaṁ praṇata-janatā-nirvṛti-padam |

navāmbhoda-śyāmaṁ nija-madhurimāmoda-bharitaṁ

paraṁ devaṁ vande parimilita-kaiśoraka-rasam ||69||

sārasya-sāmagryam ivānanena

mādhurya-cāturyam iva smitena |

kāruṇya-tāruṇyam ivekṣitena

cāpalya-sāphalyam idaṁ dṛśor me ||70||

yatra vā tatra vā deva

yadi viśvasimas tvayi |

nirvāṇam api durvāra\*

marvācīnāni kiṁ punaḥ ||71||

rāgāndha-gopī-jana-vanditābhyāṁ

yogīndra-bhṛṅgendra-niṣevitābhyām |

ātāmra-paṅkeruha-vibhramābhyāṁ

svāmin padābhyām ayam añjalis te ||72||

arthānulāpān vraja-sundarīṇāṁ

akṛtrimāṇāṁ ca sarasvatīnām |

ārdrāśayena śravaṇāñcalena

sambhāvayantaṁ taruṇaṁ gṛṇīmaḥ ||73||

manasi mama sannidhattāṁ

madhura-mukhā mantharāpāṅgā |

kara-kalita-lalita-vaṁśā

kāpi kiśorākṛtā laharī ||74||

rakṣantu naḥ śikṣita-pāśupapyā

bālyāvṛtā barhi-śikhāvataṁsāḥ |

prāṇa-priyāḥ prastuta-veṇu-gītāḥ

śītādṛśoḥ śītala-gopa-kanyāḥ ||75||

smita-stavakitādharaṁ śiśira-veṇu-nādāmṛtaṁ

muhus tarala-locanaṁ mada-kaṭākṣa-mālākulam |

uraḥ-sthala-vilīnayā kamalayā samāliṅgitaṁ

bhuvas talam upāgataṁ bhuvana-daivataṁ pātu naḥ ||76||

nayanāmbuje bhajata kāma-dughaṁ

hṛdayāmbuje kim api kāruṇikam |

caraṇāmbuje muni-kulaika-dhanaṁ

vadanāmbuje vraja-vadhū-vibhavam ||77||

nirvāsanaṁ hanta rasāntarāṇāṁ

nirvāṇa-sāmrājyam ivāvatīrṇam |

avyāja-mādhurya-mahā-nidhāna\*

mavyād vrajānām adhidaivataṁ naḥ ||78||

khelatāṁ manasi khecarāṅganā\*

mānanīya-mṛdu-veṇu-nisvanaiḥ |

kānane kim api naḥ kṛtāspadaṁ

kāla-megha-kamalodvahaṁ mahaḥ ||79||

gopīnām abhimata-gīta-veṣa-harṣā\*

dāpīna-stana-bhara-nirbharopagūḍham |

kelīnām avatu rasair upāsyamānaṁ

kālindī-pulina-caraṁ paraṁ maho naḥ ||80||

eṇī-dṛśāvavilocanābhir alasa-śroṇībhara-prauḍhibhi\*

rveṇībhūta-rasa-kramābhir abhitaḥ śreṇī-kṛtābhir vṛtaḥ |

pāṇī dvau ca vinodayan rati-pates tūṇī-śayaiḥ sāyakai\*

rvāṇīnām apadaṁ paraṁ vraja-jana-kṣauṇī-patiḥ pātu naḥ ||81||

kālindī-puline tamāla-niviḍa-cchāye puraḥ-sañcara\*

ttoye toyaja-patra-pātra-nihitaṁ dadhy-annam aśnāti yaḥ |

vāme pāṇi-tale nidhāya madhuraṁ veṇuṁ viṣāṇaṁ kaṭi\*

prānte gāś ca vilokayan pratikalaṁ taṁ bālam alokaye ||82||

yad gopī-vadanendu-maṇḍanam abhūt kastūrikā-patrakaṁ

yal lakṣmī-kuca-śātakumbha-kala-śavyā-kośam indīvaram |

yan nirvāṇa-sādhana-vidhau siddhāñjanaṁ yogināṁ

tan naḥ śyāmalam āvirastu hṛdaye kṛṣṇābhidhānaṁ mahaḥ ||83||

phullendīvara-kāntim indu-vadanaṁ barhāvataṁsa-priyaṁ

śrīvatsāṅkam udāra-kaustubha-dharaṁ pītāmbaraṁ sundaram |

gopīnāṁ nayanotpalārcita-tanuṁ go-gopa-saṅghāvṛtaṁ

govindaṁ kala-veṇu-vādana-paraṁ divyāṅga-bhūṣaṁ bhaje ||84||

rakṣantu tvām asita-jalajair añjaliḥ pāda-mūle

mīnā nābhisarasi hṛdaye māra-bāṇā murāreḥ |

hārā kaṇṭhe hari-maṇi-mayā vaktra-padme dvirephāḥ

piñchā-cūḍāś cikura-nicaye ghoṣa-yoṣit-kaṭākṣāḥ ||85||

dadhi-mathana-ninādais tyakta-nidraḥ prabhāte

nibhṛta-padam agāraṁ vallavīnāṁ praviṣṭaḥ |

mukha-kamala-samīrair āśu nirvāpya dīpān

kavalita-navanītaḥ pātu gopāla-bālaḥ ||86||

prātaḥ smarāmi dadhi-ghoṣa-vinīta-nidraṁ

nidrāvasāna-ramaṇīya-mukhāravindam |

hṛdyānavadya-vapuṣaṁ nayanābhirāma\*

munnidra-padma-nayanaṁ navanīta-coram ||87||

phulla-hallaka-vataṁsakollasa\*

dgallam āgama-gavī-gaveṣitam |

vallavī-cikura-vāsitāṅgulī\*

pallavaṁ kam api vallavaṁ bhaje ||88||

steyaṁ harer harati yan navanīta-coraṁ

jāratvam asya guru-talpa-kṛtāparādham |

hatyāṁ daśānana-hati madhupāna-doṣaṁ

yat-pūtanā-stana-payaḥ sa punātu kṛṣṇaḥ ||89||

ākuñcitaṁ jānu karaṁ ca vāmaṁ

nyasya-kṣitau dakṣiṇa-hasta-padme |

ālokayantaṁ navanīta-khaṇḍaṁ

bālaṁ bhaje kṛṣṇam upānatāṅgam ||90||

mandāra-mūle madanābhirāmaṁ

bimbādharāpurita-veṇu-nādam |

go-gopa-gopī-jana-madhya-saṁsthaṁ

gopaṁ bhaje gokula-pūrṇa-candram ||91||

jānubhyām abhidhāvantaṁ

pāṇibhyām atisundaram |

sukuntalālakaṁ bālaṁ

gopālaṁ cintayed uṣaḥ ||92||

vihāya kodaṇḍa-śarau muhūrtaṁ

gṛhāṇa pāṇau maṇi-cāru-veṇum |

māyūra-barhaṁ ca nijottamāṅge

sītā-pate tvāṁ praṇamāmi paścāt ||93||

ayaṁ kṣīrāmbhodheḥ patir iti gavāṁ pālaka iti

śrito’smābhiḥ kṣīropanayana-dhiyā gopa-tanayaḥ |

anena pratyūho vyaraci satataṁ yena jananī-

stanād apy asmākaṁ sakṛd api payo durlabham abhūt ||94||

hastam ākṣipya yāto’si  
balāt kṛṣṇa kim adbhutam |  
hṛdayād api niryāsi  
pauruṣaṁ gaṇayāmi te ||95||

tamasi ravir ivodyan majjatām amburāśau

plava iva tṛṣitānāṁ svādu-varṣīva meghaḥ |  
nidhiriva vidhanānāṁ dīrghatīvrāmayānāṁ  
bhiṣag iva kuśalaṁ no dātum āyātu śauriḥ ||96||

kodaṇḍaṁ masṛṇaṁ sugandhi-viśikhaṁ cakrābja-pāśāṅkuśaṁ

haimī-veṇu-latāṁ karaiś ca dadhataṁ sindūra-puñjāruṇam |

kandarpādhika-sundaraṁ smita-mukhaṁ gopāṅganāveṣṭitaṁ

gopālaṁ taṁ madanādhipaṁ tam abhajaṁ trailokya-rakṣā-maṇim ||97||

sāyaṁ kāle vanānte kusumita-samaye saikate candrikāyāṁ

trailokyākarṣaṇāṅgaṁ sura-nara-gaṇikā-mohanāpāṅga-mūrtim |

sevyaṁ śṛṅgāra-bhāvair nava-rasa-bharitair gopa-kanyā-sahasrai\*

rvande’haṁ rāsa-kelī-rata-mati-subhagaṁ vaśya-gopāla-kṛṣṇam ||98||

bālaṁ nīlāmbudābhaṁ nava-maṇi-vilasat-kiṅkiṇī-jāla-baddha-

śroṇī-jaṅghānta-yugmaṁ vipula-ruru-nakha-prollasat-kaṇṭha-bhūṣam |

phullāmbhojābha-vakraṁ hata-śakaṭa-marut-pūtanādyaṁ prasannaṁ

govindaṁ vanditendrādy-amara-varam ajaṁ pūjayed vāsarādau ||99||

vandyaṁ devair mukundaṁ vikasita-kuruvindābham indīvarākṣaṁ

go-gopī-vṛnda-vītaṁ jita-ripu-nivahaṁ kunda-mandāra-hāsam |

nīla-grīvāgrya-piñcha-grathana-suvilasat-kuntalaṁ bhānumantaṁ

devaṁ pītāmbarāḍhyaṁ yaja yaja dinaśo madhyamāhne ramāya ||100||

cakrānta-dhvasta-vairi-vrajam ajitam apāstāvanī-bhāram ādyai\*

rāvītaṁ nāradādyair munibhir abhinutaṁ tattva-nirṇīti-hetoḥ |

sāyāhne nimalāṅgaṁ nirupama-ruciraṁ cintayen nīla-bhāsaṁ

mantrī viśvodaya-sthity-apaharaṇa-padaṁ muktidaṁ vāsudevam ||101||

kodaṇḍam aikṣavam akhaṇḍam iṣuṁ ca pauṣpaṁ

cakrābja-pāśa-sṛṇi-kāñcana-vaṁśa-nālam |

bibhrāṇam aṣṭa-vidha-bāhubhir arka-varṇaṁ

dhyāyed dhariṁ madana-gopāla-vilāsa-veṣam ||102||

yā prītir vidurārpite muraripo kunty-arpite yādṛśī

yā govardhana-mūrdhni yā ca pṛthuke stanye yaśodārpite |

bhāradvāja-samarpite śavarikā-datte’dhare yoṣitāṁ

yā prītir munipatnī-bhakti-racite’trāpi tāṁ tāṁ kuru ||103||

samāptaḥ

+++

vikīrṇakāḥ

nimna-likhitāni padyāni gauḍīya-vaiṣṇavācāryāṇāṁ grantheṣu anyatra vā yathā karṇāmṛta iti yathā bilvamaṅgala iti vā udāhṛtāni, tu na kutrāpi triṣu mūla-śatakeṣu labdhāni |

cintāmaṇiś caraṇa-bhūṣaṇam aṅganānāṁ

śṛṅgāra-puṣpa-taravas taravaḥ surāṇām |

vṛndāvane vraja-dhanaṁ nanu kāma-dhenu-

vṛndāni ceti sukha-sindhur aho vibhūtiḥ || rasāmṛte 2.1.173||

ayi paṅkaja-netra-mauli-māle

tulasī-mañjari kiñcid arthayāmi |

avabodhaya pārtha-sārathes tvaṁ

caraṇābja-śaraṇābhilāṣiṇaṁ mām || rasāmṛte 2.1.381||

advaita-vīthī-pathikair upāsyāḥ

svānanda-siṁhāsana-labdha-dīkṣāḥ |

śaṭhena kenāpi vayaṁ haṭhena

dāsī-kṛtā gopa-vadhū-viṭena || rasāmṛte 3.1.44||

nibaddha-mūrdhāñjalir eṣa yāce

nīrandhra-dainyonnati-mukta-kaṇṭham |

dayāmbudhe deva bhavat-kaṭākṣa-

dākṣiṇya-leśena sakṛn niṣiñca || rasāmṛte 3.2.102||

haiyaiṅgavīnam atha vā dadhi pūtanāyāḥ   
stanyaṁ madhu-priya turaṅgama-tuṇḍa-raśmiḥ  |  
viprāhutir vidura-bhaktam athāṅghri-śākhā  
śaṅkhaḥ kim adya madhuraṁ tava raṅga-rāja  ||  
   
nirvāṇa-nimba-phalam eva rasānabhijnā-  
ścūṣantu nāma rasa-tattva-vido vayaṁ tu |

syāmāmṛtaṁ madana-manthara-gopa-rāmā  
netrāñjalī-culukitā vasitaṁ pibāmi ||

peṣaye’ham ahitān iha sarvān  
evam ity upadiśann iva loke |  
pāda-jānu-kara-piṣṭa-karīṣaṁ  
prāṅgaṇe kam api bālam upāse ||

śrī-nārāyaṇa puṇḍarīka-nayana śrī-rāma sītā-pate

govindācyuta nanda-nandana mukundānanda dāmodara |

viṣṇo rāghava vāsudeva nṛ-hare devendra-cūḍāmaṇe

saṁsārārṇava-karṇa-dhāraka hare śrī-kṛṣṇa tubhyaṁ namaḥ ||

rādhā-mohana-mandirād upagataś candrāvalīm ūcivān

rādhe kṣemam iheti tasya vacanaṁ śrutvāha candrāvalī |

kaṁsa kṣemam aye vimugdha-hṛdaye kaṁsaḥ kva dṛṣṭas tvayā

rādhā kveti vilajjito nata-mukhaḥ smero hariḥ pātu vaḥ ||

aṅgulyā kaḥ kavāṭaṁ praharati kuṭile mādhavaḥ kiṁ vasanto

no cakrī kiṁ kulālo na hi dharaṇi-dharaḥ kiṁ dvijihvaḥ phaṇīndraḥ |

nāhaṁ ghorāhi-mardī kim asi khaga-patir no hariḥ kiṁ kapīśo

rādhā-vāṇībhir itthaṁ prahasita-vadanaḥ pātu vaś cakra-pāṇiḥ ||

bhrūvallī-calanaiḥ kayāpi nayanonmeṣaiḥ kayāpi smita-

jyotsnāvicchuritaiḥ kayāpi nibhṛtaṁ sambhāvitasyādhvani |

garvād bheda-kṛtāvahela-vinaya-śrībhāji rādhānane

sātaṅkānunayaṁ jayanti patitāḥ kaṁsadviṣaḥ dṛṣṭayaḥ ||

rādhe’parādhena vinaiva kasmād

asmāsu vācaḥ paruṣā ruṣā te |

aho kathaṁ te kucayoḥ prathante

hārānukārās taralāśru-dhārāḥ || ujjvala-nīlamaṇau 12.28